ועדת הפנים ואיכות הסביבה, כנסת 16, פרוטוקול מספר 494, 2005-07-27 09:00

גאלב מג'אדלה: ואנחנו גם נקיים על זה דיון נדמה לי בשבוע הבא ביום חמישי, עקבות מה שקרה בממשלה.

חיים אורון: אני מבקש אדוני היושב ראש לקיים דיון בנושא המאוד ספציפי, באתר מסויים, במקום מסויים, במפגע מסויים, שצריך לתת לו תשובות במקום הזה.

חיים אורון: מבלי כרגע לקשור אותו בשאלות כוללות.

חיים אורון: אני עברתי על כל החומר שהחברים הגישו לוועדה.

חיים אורון: כולל על הדו"ח, שאני יודע שלא כולם מקבלים אותו כפשוטו, של ד"ר ריכטר אם אני לא טועה, שנמצא פה, שאומר לטעמי דברים ברורים.

חיים אורון: גם העובדה שהתחום הקרוב הוא בית ספר, גם העובדה שההורים קיבלו את ההחלטה כפי שהם כבר קיבלו אותה וגם העובדה שהרבה ביוזמתה של חברת הכנסת, סגנית השר אורית נוקד נערכו פגישות עם שר הבטחון ועם מנכ"ל משרד הבטחון, אני אגיד לכם מה הרושם שלי כשאני קורא את כל לוחות הזמנים שמופיעים פה, שהעניין נמרח.

חיים אורון: ואין שום סיבה בעולם שהוא יימרח ויימשך.

חיים אורון: התגובה המתבקשת מתוך הדו"ח המאוד ברור מחייבת מעשים.

חיים אורון: אני רוצה להגיד לך אדוני היושב ראש, יכול להיות שחלק מאנשי משרד הבטחון, ואני בטוח, היו מעורבים גם אז.

חיים אורון: אני הייתי מעורב במשך שנתיים בסיפור של החץ, על יד עין שמר.

חיים אורון: בקעה אל גרביה, עין שמר, באותו איזור.

חיים אורון: ואני זוכר גם את הנקודה שבה התחלנו ואת הפשרות שהושגו בסוף, ואני לא יודע הפשרות האלה הם היו נקודת הפשרה האחרונה, אבל ברגע שאנשי המועצה האיזורית ואנשי היישובים בסביבה אמרו שהפשרה מקובלת עליהם, הם פחות או יותר חיים אתה, אז אני זזתי הצידה.

חיים אורון: אני חושב שדרוש פה הלחץ הציבורי של הכנסת, ולא רק הלחץ הציבורי אלא תביעה שהבטחות שניתנו, למשל שגלי צה"ל ירדו ויזוזו, אני מבין שעד היום לא זזו, שיוקטנו בשלב ראשון כמות האנטנות, או המגמה שבעצם הופיעה בדו"ח של ד"ר ריטר, להעביר את מצב הקרינה באיזור הזה לממוצע הארצי.

חיים אורון: אני גם הבנתי שלא מדובר במתקן בטחוני כזה שהזזת העניין מנקודה לנקודה היא מהווה את אחד האיומים האסטרטגיים על מדינת ישראל.

חיים אורון: אנחנו מבינים שבסוף מדובר פה בהוצאה כספית.

חיים אורון: בשורה האחרונה זה הנושא, ואני לא מציע שיעטפו אותו בהרבה דברים אחרים.

חיים אורון: ואני חושב שכשמדובר בהוצאות כספיות ולא בסדרי גודל של מיליארדים צריך ללכת חזק לתוך שולי הבטחון, כי ההנחה שלי, ובזה אני רוצה לסיים, שכנראה כמות האינפורמציה הקיימת, כולל התקנים, כולל מה שקורה בעולם, ופה אני כן משליך מהנושא הסלולרי ונושא הקרינה, הוא לא בבטחון כזה גדול שאפשר לבוא ולהגיד תראו, אנחנו תוקעים כף שאין מה לדאוג.

חיים אורון: ובעוד חמש, חמש עשרה, עשרים או שלושים שנה לא יתברר שתחלואה מסויימת היא הרבה מעבר למה שחשבנו, כי כשמדדנו בזמנו לא היינו מודעים לכל ההשלכות.

חיים אורון: וגם פה אני עושה השלכה מנושא אחר שאני מטפל בו, וזה רמת חובב.

חיים אורון: כמה פעמים הסבירו לי שרמת חובב אין בעיה.

חיים אורון: אני אומר את זה כדוגמאות לשלושה נושאים,

גאלב מג'אדלה: בעוד שבועיים הדיון אצלנו בפורום הזה.

חיים אורון: תאמין לי, זה יהיה הדיון החמש עשרה או השלושים כבר על רמת חובב.

חיים אורון: בסדר, אני חושב שזה טוב שהוא יתקיים.

חיים אורון: אבל אני זוכר את נקודות ההתחלה, אני לא רוצה פה לפרוש את זה עכשיו.

חיים אורון: אני אומר עוד פעם, מדובר בנושא מסויים.

חיים אורון: אבל גם ברמת חובב הערכים התברואתיים שעליהם דובר לפני עשר שנים שונים מהערכים התברואתיים שעליהם מדובר היום.

חיים אורון: והדו"ח האחרון של אוניברסיטת באר שבע מדבר על ערכים שונים לחלוטין ועל סכנות בסדרי גודל שונים מאשר היה מדובר אז.

חיים אורון: אני מציע שנלמד וניקח את כל ההכרעות לצד היותר בטוח.

גאלב מג'אדלה: חבר הכנסת אורון, אם אני הבנתי נכון מה שאתה מציע זה להזיז, וזה עולה כסף.

חיים אורון: אני לא מציע, אני מציע לאמץ פתרונות שאנשי מקצוע קיבלו אותם, אני לא איש מקצוע, אני לא מתיימר להיות איש מקצוע.

חיים אורון: הפתרונות אמרתי אותם.

חיים אורון: בנען יש ריכוז גדול מאוד של אנטנות, ויש רמת תחלואה, ואני נורא נזהר, כי בטח יבוא מישהו ויגיד תשמע, לא הוכח.

חיים אורון: אני מכיר את זה טוב ממקום אחר כשהסבירו לי שהבדואים שחולים הם לא חולים בגלל זה אלא מסיבות אחרות.

חיים אורון: אני בכלל לא רוצה להיכנס לעניין הזה.

חיים אורון: ואני לא חושב שתפקידה של שועדת כנסת הוא לבדוק האם פרופ' א' הוא יותר מדוייק מפרופ' ב'.

חיים אורון: לכאורה כאילו אין ויכוח, כאילו יש הסכמות על הממצאים.

חיים אורון: אז צריך לפעול מהר.

גאלב מג'אדלה: בואו נשמע את המועצה האיזורית גזר.

גאלב מג'אדלה: מה אתה מציע?

פטר וייס: אני מציע שאנשי משרד הבטחון יציגו את מה שיש להם.

גאלב מג'אדלה: אבל כדי שהם יציגו את מה שיש להם הם רוצים לשמוע את הבעיה מכם.

גאלב מג'אדלה: אתם העליתם בעיה.

פטר וייס: העמדה של המועצה האיזורית גזר, אם זה מה שמעניין, שהאנטנות האלה חייבות כמה שיותר מהר ללכת משם.

פטר וייס: נתנו לנו כל מיני פתרונות ביניים, אנחנו אין לנו את הכוח שיש לבית הזה במאבקים הציבוריים.

פטר וייס: כל מה שעשינו, כל מיני מהלכים, ביניהם שר הבטחון שהיה אצלנו ונתן הצהרה, מול פני התושבים, שאם הפרופ' אליהו ריכטר יתן, כל חוות דעת שהוא יתן היא תהיה מקובלת עליו.

פטר וייס: והיה והתברר שיש בעיה האנטנות האלה יעופו.

פטר וייס: בשלב מסויים יצאה חוות דעת של הפרופ' ריכטר, שהיא נתונה במחלוקת.

פטר וייס: משרד הבטחון לא רואה בזה כסוף פסוק, ובשלב ראשון משרד הבטחון התחייב להוריד שבע אנטנות,

גאלב מג'אדלה: פרופ' ריכטר הוזמן על ידכם?

חיים אורון: על ידם בהסכמת משרד הבטחון אני הבנתי.

פטר וייס: הוא היה מקובל על שר הבטחון, נקודה.

פטר וייס: אחר כך אנשי הדרג המקצועי במשרד הבטחון התחיל קצת ככה לשחק עם זה.

פטר וייס: אז אמרו הפוליטיקאים אמרו.

פטר וייס: הפקידים מחליטים לא הפוליטיקאים לצערנו.

פטר וייס: אנחנו קיבלנו התחייבות בפגישה האחרונה שהיינו עם סגנית השר אורית נוקד,

חיים אורון: זו נקודה חשובה, בדרישה של הדו"ח של פרופ' ריכטר כתוב: "נתבקשתי על ידי קיבוץ נען ומשרד הבטחון לחקור".

חיים אורון: זאת העובדה.

פטר וייס: זאת העובדה.

פטר וייס: היתה התחייבות של השר.

פטר וייס: ושוב אני חוזר על זה, שהדרג המקצועי מדבר בשפה אחרת.

פטר וייס: אנחנו בשלב זה קיבלנו התחייבות מהמנכ"ל, מנכ"ל משרד הבטחון, בינתיים יורידו שבע אנטנות, את אנטנות גלי צה"ל יזיזו משם, מנסים לאתר שטח.

גאלב מג'אדלה: מר וייס, תן להם להציע מה שהם מציעים.

גאלב מג'אדלה: בואו נשמע את פרופ' ריכטר, שהוזמן על ידי שני הצדדים, ואחר כך ניתן לסגנית השר.

גאלב מג'אדלה: בבקשה אדוני.

אליהו ריכטר: אני אהיה קצר.

אליהו ריכטר: בסיס החוות דעת שלי הוא שלוש נקודות.

אליהו ריכטר: קודם כל מידע קודם על מה שידוע ולא ידוע על סוג חשיפות אלו והשפעותיהם הבריאותיות.

אליהו ריכטר: מה ידוע בספרות האפידמיולוגית המקצועית.

אליהו ריכטר: הבאתי כמה מאמרי סקירה שאכן נותנים את הבסיס העובדתי להשערה המאוד סבירה שחשיפות לקרינה לא מייננת בתדרים של רדיו, טלויזיה ושידור אלקטרוני אכן כרוכים בסיכונים בריאותיים, במיוחד לוקמיות וסרטני דם.

אליהו ריכטר: אני אשמח להעביר את המאמרים האלו לד"ר בר-חנא שכנראה לא מודע להם.

אליהו ריכטר: אמרתי מה שאמרתי מפני שבחוות דעת שלך אמרת שאין ספרות שתומכת בקשר סיבתי.

אליהו ריכטר: נקודה שנייה היא החשיפות שנמדדו.

אליהו ריכטר: חשיפות שנמדדו היו בהחלט הרבה מעל החשיפות הרקע במדינת ישראל.

אליהו ריכטר: לגבי רמות חשיפות אלו ביחס לתקנים, התקנים, כפי שכל אחד שמכיר אנשי ארגון בריאות העולמי יאמרו לך הם תקנים שנועדים להגן אך ורק נגד סיכונים אור-אקוטיים.

אליהו ריכטר: כמו שאמרתי נגד טיגון, נגד האפקטים התרמיים.

אליהו ריכטר: הבסיס השלישי הוא הנתונים בתוך השטח.

אליהו ריכטר: מצידי רק מנקודה מס' אחת ומספר שניים, כלומר מידע קודם והמדידות על החשיפות הם בעצמם בסיס לפעולה מניעתית כדי לחסל את החשיפות.

אליהו ריכטר: אפילו אם לא היה מקרה אחד של לוקמיה לדעתי יש בסיס להסיר את הסיכון.

אליהו ריכטר: אנחנו לא חייבים להמתין לספור את שאר הגופות.

אליהו ריכטר: האפידמיולוגיה, כאן יש חילוקי דעות לגיטימיות, ואני מודה לד"ר ברחנא על ההערות שלו, וכמה מהם היו טובות.

אליהו ריכטר: אנחנו בעצם מסכימים על העובדות.

אליהו ריכטר: יש חילוקי דעות לגבי מקרה אחד או שניים, אני לא רוצה להיכנס לזה.

אליהו ריכטר: בגדול השאלה היא האם מדובר בזברה או סוס עם פסים.

אליהו ריכטר: כולנו רואים אותו חיה.

אליהו ריכטר: אני אומר זברה, מיכה אומר סוס עם פסים.

אליהו ריכטר: יתר על כן, הוא אומר הפסים הם לא בהכרח מהחשיפות לקרינה לא מייננת אלא אולי מגורמים אחרים.

אליהו ריכטר: כלומר חשיפות תעסוקתיות במפעל, בשטח, בשדות חקלאיים וכן הלאה.

אליהו ריכטר: למיטב ידיעתנו, חיפשנו, והיו אחד או שניים אנשים שאכן עבדו במפעל, למתכת ופלסטיקה, אבל לא כל כך ברור אם היו להם חשיפות לחומרים טוקסיים, ואפילו אם כן, השאלה היא לא או או, אחד או השני, אלא אולי אחד פלוס השני, כלומר אינטראקציה בין חשיפה אחת לחשיפה שנייה אצל אנשים שאכן היו חשופים.

אליהו ריכטר: שוב, הבסיס למה שאני אמרתי בחוות הדעת שלי, ואני מבקש שכל אחד יתייחס למה שבדיוק אמרתי ומה שלא אמרתי.

אליהו ריכטר: אני אמרתי שהמידע הקודם, פלוס עצם החשיפות הגבוהות, פלוס הסימנים של עודף סיכון בתוך האיזור היותר קרוב לשדות, אנטנות, ובקרב דווקא גם כן אנשים צעירים יותר, ועודף הסיכון של הלוקמיה בקרב קבוצה זו, האסוציאציות האלה מחייבות פעולת מנע.

אליהו ריכטר: בלי לקבוע סופית אם אכן הקשר הוא סיבתי או לא.

אליהו ריכטר: מפני שלעולם לא נוכל לענות על זה על בסיס המידע שיש לנו.

אליהו ריכטר: אבל מה שכן אמרתי הוא שאי אפשר לשלול את הקשר הסיבתי.

גאלב מג'אדלה: מהי פעולת המנע שאתה מציע בדו"ח שלך?

אליהו ריכטר: להסיר את החשיפות.

אליהו ריכטר: אני משאיר את זה לאנשי הטכניקה.

אליהו ריכטר: ברור הוא שחשיפות, אני אמרתי שצריך להוריד את החשיפות לחשיפות הרקע שיש במדינת ישראל.

גאלב מג'אדלה: זה בערך מחצית?

אליהו ריכטר: הרבה פחות מזה.

חיים אורון: תן לי רק להבין, היות ואני לא מבין בזה כלום מה שאתה אומר, כשאתה אומר הרבה פחות מזה, זה נמדד חלקי כמות אנטנות, אם יש שלושים ושתיים אז אתה מציע שיהיו שש עשרה,

אליהו ריכטר: אני לא יכול לומר.

אליהו ריכטר: הכל תלוי בכיוון ועוצמות אנטנות.

אליהו ריכטר: אתה לא יכול לספור אנטנות, אתה רק יכול למדוד חשיפות בשטח.

אליהו ריכטר: מה שאני נוטה לעשות עכשיו הוא לא רק למדוד חשיפות משוכללות אלא לבצע מה שמכונה ספקטרום אנלזיס, שכל אחד מהאנשים האלה יודעים מה זה.

אליהו ריכטר: זה ניתוח בו בודקים את כל התדרים המאוד מאוד ספציפיים לאורך כל הטווח.

אליהו ריכטר: התוצאות שכל אחד מקבל הם בדרך כלל תוצאות ממוצעות לטווח כולו.

אליהו ריכטר: התוצאות האלו עלולות לדלל איזה שפיץ מיוחד בתדר מאוד מסויים שיכול להיות דווקא מאוד מאוד ספציפי ומאוד בעייתי.

אליהו ריכטר: זה למעשה טביעת אצבעות של מהו המקור ומאין הוא בא.

אליהו ריכטר: כאשר היה דיון בוועדת ביקורת המדינה על דו"ח מבקר המדינה על הנושא של קרינה לא מייננת במדינת ישראל התנהל ויכוח ביני לבין האנשים בחדר הזה לגבי עצם קיום הסיכון מהחשיפות שקיימות היום.

אליהו ריכטר: אני אמרתי כן, הם אמרו לא.

אליהו ריכטר: ואז גם מבקר המדינה וגם אמנון רובינשטיין, שעוד היה יושב ראש הוועדה, שניהם אמרו דבר אחד.

אליהו ריכטר: שדווקא כאשר יש ספק לגבי החשיפות צריך להיות אין ספק לגבי הצורך באמצעי מנע, או בקיצור כאשר יש ספק אין ספק.

אליהו ריכטר: וזה לדעתי המסקנה הסופית.

שמעון בינון: אדוני היושב ראש, אפשר עוד מלה בשם המועצה האיזורית גזר, הדיון יכול להיות שהוא הולך לרמה המקצועית של ניתוח התוצאות, אבל יש פה עוד היבט אחר, וזה ההיבט של החרדה.

שמעון בינון: אני חושב שמעבר לכל הויכוח המקצועי, שבאמת יכול לסבך את העניין, בנען מדובר על חמישים וששה, חמישים ושבעה מקרים של סרטן, אבל אני לא מדבר על זה, אני מדבר על רמת החרדה שיש לתושבים, שאליה גם התייחס שר הבטחון כשהוא התחייב לפנות את האנטנות.

שמעון בינון: בלי קשר לקרינה כזאת או אחרת אנחנו עכשיו מבצעים, באמצעות המועצה, ניטור יציב וקבוע של הקרינה שיוצאת מחוות האנטנות, ואנחנו עכשיו יודעים בעצם, או נדע בעצם מה המצב האמיתי.

שמעון בינון: אבל בלי קשר לזה, רמת החרדה היא מאוד גבוהה, וזה מה שמפריע כנראה גם לשר הבטחון, ועל כן הוא הוציא את ההתחייבות שבכל מקרה האנטנות יפונו.

שמעון בינון: אני חושב שמה שצריך להתמקד זה באמת איך ליישם את ההתחייבות של שר הבטחון ולפנות את האנטנות.

אורית נוקד: ראשית אני רוצה באמת לברך אותך ג'ומס על הדיון שמתקיים היום, ביום האחרון לפני המועד שהכנסת יוצאת לפגרה, כי הנושא הוא באמת נושא חשוב ביותר, ואני כתפיסה אומרת שבנושא בריאות אם יש ספק אין ספק.

אורית נוקד: לאורך כל הדרך.

אורית נוקד: ובאמת לכן נפגשתי עם התושבים באיזור נען וסתריה, ומייד קבענו פגישה עם מנכ"ל משרד הבטחון.

אורית נוקד: בישיבה הראשונה, שהיתה קצת טעונה, הם שטחו את התיאורים המזוויעים, מנכ"ל המשרד לקח על עצמו פשוט לבדוק את הנתונים, והבטיח שבאמת תוך חודש תתקיים פגישה נוספת, ואז אנחנו נפגשנו, ומסתבר באמת שיש מחלוקת לגבי חוות הדעת של פרופ' ריכטר, משרד הבריאות ומשרד לאיכות הסביבה סבורים שאין קשר.

אורית נוקד: ואז החליט עמוס את מה שהחליט ובאמת לפי דבריו לדעתי תוך חמישה שבועות אמורים באמת להסיר שבע מהאנטנות, ואני ביקשתי שתתקיים פגישה בין משרד הבריאות ובין התושבים יחד עם ד"ר ריכטר על מנת שאפשר יהיה לאמת ולנסות ליישב את המחלוקת.

אורית נוקד: כי חשוב באמת שכמה שיותר מהר האנטנות יוסרו, ולא רק המספר שננקב, אלא יותר.

אורית נוקד: ולדאבוני קיבלתי תשובה ממנכ"ל משרד הבריאות שיש לפנות למשרד לאיכות הסביבה.

אורית נוקד: חוות הדעת שלהם ברורה ואין על מה לדבר.

אורית נוקד: ואני, אני לא יודעת, אתה נציג של משרד הבריאות, אז אני חושבת שלפחות יש מקום, ואולי זה עכשיו כרגע קורה במסגרת הישיבה הזאת, שיתקיים הדיאלוג הזה, יחד עם התושבים, שכפי שבאמת נאמר פה על ידי סגן ראש המועצה נמצאים בחרדה.

אורית נוקד: אתה היית מוכן לגור שם?

מיכה ברחנא: אני הצעתי לפני חודש שלוש פעמים לשלושה אנשים אחרים שהציגו את עצמם כנציגי התושבים, הצעתי להם בשיחות אישיות, אמרתי תקבעו, אני אבוא,

אורית נוקד: אני מוכנה לבוא ולהיות באותו דיון כי אני חושבת שזה חשוב מאוד.

מיכה ברחנא: לפני חודשיים ימים היתה שיחה אחרונה, עם מישהי מהנציגים של התושבים שאמרתי תקבעו תאריך, בואו ניפגש ונדבר.

אורית נוקד: אז לסיכום אני חושבת שצריך שיתקיים המפגש הזה, דבר אחד.

אורית נוקד: דבר שני, כמה שיותר מהר יוסרו אותן אנטנות שהובטח שיוסרו ותוקטן עוצמת הקרינה של אנטנת גלי צה"ל.

אורית נוקד: ובאמת מתקני הניטור הם נמצאים במקומם ואני חושבת שיכול להיות שכאן אפשר יהיה לבצע את אותן בדיקות שאתה הזכרת אותם ד"ר ריכטר.

אורית נוקד: תודה.

ליאור אלוביץ': מבחינה מקצועית הסיפור התחיל להתעורר בסביבות חודש מרץ, פנו תושבי מועצה איזורית גזר אלינו והמשרד יצא מייד לעשות מדידות של רמות הקרינה באיזור.

ליאור אלוביץ': עשינו מדידות בהרבה מאוד פעמים.

ליאור אלוביץ': בהמשך כמובן שרמות הקרינה בזמנו עמדו בדרישות המשרד.

ליאור אלוביץ': מאז זה נוטר עוד המון פעמים וכיום אפילו אנחנו מייעצים מקצועית למועצה האיזורית גזר, אנחנו פועלים בשיתוף פעולה מלא, ורמות הקרינה מנוטרות שם, למיטב ידיעתי על חשבון משרד הבטחון.

ליאור אלוביץ': יש ארבע תחנות ניטור, בבתי הספר ובכל המקומות שהתושבים היו מוטרדים.

ליאור אלוביץ': מבחינת רמות הקרינה אין איזה שוני כיום ברמות הקרינה שם מאשר במקומות אחרים שקיימים משדרי AM, כלומר באיזור יבנה או באיזור אילת או באיזור עכו, רמת הקרינה היא אותו דבר, כי זה רמת הקרינה באיזור של משרדי AM.

ליאור אלוביץ': היא רמה מאוד נמוכה, הסף הוא נמוך מאוד בעקבות ההסכם שנחתם בין הממשלה לתושבי צורן, אז נקבע הסף למעשה, והסף הזה הוא מאוד נמוך, והיום הם עומדים בקרוב למחצית ממנו.

ליאור אלוביץ': אני מסביר שוב, לדעתי המקצועית כדי לגרום לרמה יותר נמוכה פשוט צריך לסגור את הנושא של שידורי AM, שיכול להיות שהמדינה תחליט, אין שום בעיה עם זה.

ליאור אלוביץ': מבחינת רמות הקרינה מקצועית אין בעיה עם רמות הקרינה.

חיים אורון: אז למה זה הורד בצורן?

חיים אורון: אם היה רף כל כך נמוך, אז למה זה בסוף הורד בצורן?

חיים אורון: כי הציבור לחץ?

ליאור אלוביץ': לא, בצורן זה היה יותר מזה.

חיים אורון: אבל אתה אומר שנקבעה נורמה בצורן,

ליאור אלוביץ': הנורמה שנקבעה זה הסף, וזה הסף שכיום מנחה אותנו.

ליאור אלוביץ': אני אומר שאת הסף הזה כיום לא עוברים.

ליאור אלוביץ': זה הסף, אותו לא עוברים.

ליאור אלוביץ': והסף הזה כיום לא עוברים אותו שם, לא בנען ולא ביבנה ולא בשום מקום שמשדרים AM.

ליאור אלוביץ': חשוב להבין, בצורן קודם כל לא עמדו בסף הזה, התוצאות, רמות השדה החשמלי שם היו גבוהות יותר מהסף.

ליאור אלוביץ': לגבי הקורנים, כל האנטנות שמותקנות בשטח, מהבדיקה הספקטורלית שהזכיר ד"ר ריכטר, בדקנו, ויש לי פה את התוצאות, אני יכול להעביר לידיכם, המדידות היו בשיתוף של צה"ל, של המועצה ושלנו.

ליאור אלוביץ': מהתוצאות הספקטורליות אפשר לראות שהתורם העיקרי זה התורן הגבוה מאוד שנמצא שם, שזה התורן של ה-AM.

ליאור אלוביץ': שאר התרנים הם בשלושים DB יותר נמוכים, כלומר רמת התרומה שלהם לקרינה הכללית באיזור היא שולית לחלוטין.

ליאור אלוביץ': התורם העיקרי זה האנטנה של ה-AM.

עמרי שרון: יש לכם ניתוח של איזה נזק, איזה קרינה עושה מה באיזה סף?

ליאור אלוביץ': בהחלט שלא.

עמרי שרון: זאת אומרת שכל מה שאתה אומר כרגע זה הערכות, אין היום, הרי זו אחת הבעיות בכלל, גם בנושא של הסלולר, גם בכלל בנושא של אנטנות, אין היום מידע ודאי בדוק איזו רמת קרינה באיזה תחום עושה מה.

ליאור אלוביץ': כן, אבל חשוב להבין שנושא של קרינת רדיו,

עמרי שרון: אין מידע על זה ואין קביעה חד משמעית.

עמרי שרון: אם אני טועה, תקן אותי.

ליאור אלוביץ': אז אני רוצה להסביר מה קיים בנושא הזה ברשותך.

ליאור אלוביץ': כמובן המשרד לאיכות הסביבה לא קובע את הספים לפי תחושות בטן אלא לפי הנחיות של ארגון הבריאות העולמי.

עמרי שרון: אני שואל דבר נורא ברור ואתה נותן לי תשובה לא ברורה.

עמרי שרון: השאלה היא כזאת, אם יש היום הגדרה ברורה איזה תחום, אם כך וכך קילווט בתחום כזה וכזה במרחק כזה או כזה עושה משהו, אין לך מידע כזה,

ליאור אלוביץ': ודאי שלא.

עמרי שרון: זאת אומרת אתה כרגע אומר על סמך מה שאנחנו משערים היום, מה שמשדרים שם, למעט האנטנה של ה-AM, אבל אין לך מידע.

עמרי שרון: אם בהינתן הנתון שיש שם את הכמות מקרי סרטן שיש באיזור מצד אחד, את זה שיש בית ספר מצד שני בטווח קרוב מאוד, אז השאלה פה מאיפה אתה לוקח את המוכנות לחתום על העניין הזה, ומי פה ערב, והרי מה הבעיה פה, מי פה נותן את הבטחון לתושבים שצריכים לשלוח את הילדים לבית ספר שלהם שם שזה מה שיהיה.

עמרי שרון: ואני כרגע לא מנסה לרדת פה לא לפופולריות, אני מנסה פשוט להבין את הדברים כמו שהם.

ליאור אלוביץ': אז קודם כל לגבי הבית ספר, שזה נושא שמאוד מטריד הרבה אנשים, הקרינה לא מזהה את השלט פה בית ספר.

ליאור אלוביץ': זאת אומרת אם אנשים לא צריכים להיות בבית ספר הם גם לא צריכים להיות בבית.

ליאור אלוביץ': שלא יהיה ספק.

עמרי שרון: הנקודה היא נורא פשוטה, שלגבי ילדים, בגלל שהם צעירים, בגלל הגדילה, בגלל כל דבר אחר כמו בתחומים אחרים יש השפעה שונה של כל מיני תחומי תדרים על ילדים, ואתה יודע את זה.

עמרי שרון: לכן זה לא קשור אם זה בית ספר או לא בית ספר.

ליאור אלוביץ': אז כמו שאמרתי אין הבדל מבחינת בית ספר או הבית שלהם.

חיים אורון: עמרי אומר שכשמדובר בבית ספר רמת הספק והאי ודאות שכולם מדברים בה היא גדולה יותר גם משום שהם צעירים וגם משום שהטווחים הרבה יותר ארוכים.

חיים אורון: לכן בית ספר זה לא עוד קבוצת אנשים, זה ריכוז גדול של אנשים צעירים, שאף אחד לא יכול להיות ערב שבעוד עשרים שנה לא יתברר שזה פגע בהם.

חיים אורון: הרי זה תחום הויכוח.

חיים אורון: אנחנו לא הולכים להיות יותר חכמים מכם, מאנשי המקצוע.

חיים אורון: כולם מעלים פה, רק מעצימים, לפחות בעיני, את עוצמת הספק, והתשובה שלהם היא כרגע אלה ההחלטות, ואנחנו אומרים לקובעי המדיניות, עם כל הכבוד, אם עוצמת ספק היא כזאת תזיזו את ההחלטות.

חיים אורון: זה כל הויכוח.

חיים אורון: לא שאני בטוח שיתברר בעוד עשרים שנה שריכטר צודק ולא אתם.

חיים אורון: אלא שאם חס וחלילה יתברר בעוד עשרים שנה שהוא צודק באחוז אחד, צריך לפעול.

חיים אורון: זה כל הויכוח.

חיים אורון: הויכוח הוא לא שאנחנו נהפוך לוועדה מקצועית במחלוקת שכל העולם עוסק בה, אני קורא בזה בעיתונים הפופולריים, מחקר אחד אמר ככה על הקרינה, מחקר אחר אמר ככה על הקרינה, יש מדבקות על הטלפונים הסלולריים.

חיים אורון: אנחנו לא במגרש הזה.

חיים אורון: אנחנו במגרש הרבה יותר פרקטי.

חיים אורון: יש ספק גדול, העובדה שיש פה תחלואה, כנראה לא סבירה, בית ספר צמוד, מעצימה, ואני לא רוצה להסתיר את העניין.

חיים אורון: לא מדובר להזיז את תל אביב.

חיים אורון: מדובר להזיז אתר אנטנות.

חיים אורון: זה אמנם עולה כמה מאות אלפי שקלים, אולי מליון שקלים, אולי שני מליון שקלים.

חיים אורון: זה לא להזיז את תל אביב.

אורית נוקד: אני רק רוצה לשאול אותך האם אתה היית מוכן שילדיך יתגוררו שם.

מיכה ברחנא: השאלה מה אתם רוצים לשמוע.

מיכה ברחנא: חוות הדעת שלי ודעתי בנושא ידועה ומוכרת, אני מעריך שיש לכם.

מיכה ברחנא: אני רוצה להביא לתשומת לבכם שכשרמות הקרינה תקינות, מה שנמצא בנען זה בדיוק אותו מצב בתל אביב ובירושלים ובכל מקום אחר.

מיכה ברחנא: זאת אומרת שאם נפתח טיפה את הרעיון של ילדים ורמות קרינה, אז אותם רמות קרינה שיש בנען יש פה בירושלים.

מיכה ברחנא: אז למה להזיז את נען ולא את ירושלים.

מיכה ברחנא: על אותו היגיון.

מיכה ברחנא: הקרינה הזאת קיימת יותר ממאה שנה.

מיכה ברחנא: זה לנהג מונית, זה לפיצריה שיש מתחת לבית, זה לכולם יש את זה, וכמובן אנטנות של הצבא ואנטנות שידור אחרות.

מיכה ברחנא: זו אותה קרינה.

מיכה ברחנא: רמות הקרינה כשהם מתחת לסף של התקן, כמו שיש בנען, יש גם בירושלים ובתל אביב ובכל מקום אחר.

מיכה ברחנא: אז על אותו היגיון שאותם רמות שנמצאות מתחת לסף של התקן הם מסוכנות, אז הם מסוכנות גם בתל אביב וגם בירושלים ובכל מקום אחר.

מיכה ברחנא: וזה עניין של ויכוח שלא מענייני כאן של איזו קידמה רוצים ומה המחיר של הקידמה.

מיכה ברחנא: לגבי חוות הדעת שלי, שכבוד היושב ראש ביקש שאני אציין, לגבי הנושא של מה שאנחנו בודקים זו השאלה האם יש עודף תחלואה בקרב התושבים של נען.

מיכה ברחנא: אני חושב שאין מחלוקת בין מה שפרופ' ריכטר עשה למה שאנחנו בדקנו שאין עודף באופן כללי של תחלואה.

מיכה ברחנא: אני מסתכל על הטבלה, והטבלה שמצורפת לחוות הדעת, יש שורה של סך הכל, יש שורה של מקרים צפויים ומקרים נמצאים והיחס ביניהם הוא אחד נקודה אפס שלוש, כלומר שיש בדיוק אותו מספר מקרים שצפוי.

מיכה ברחנא: מה שד"ר ריטכר עושה הוא אחר כך מפרק את זה לכל מיני אתרים ואז מוצא על ידי חישובים מתמטיים שכביכול יש באתר מסויים עודף וכו'.

מיכה ברחנא: אז כך, באופן כללי התחלואה בנען היא כמו שצריכה להיות.

מיכה ברחנא: אני אגיד לכם את האמת, אני יזמתי איזו שהיא פנייה לחברי כנסת בשביל שנעשה איזה שהוא יום עיון לגבי התחום הזה, כי בגלל שלא מכירים זה דבר שמאוד, ואני נתקל בזה כל פעם.

מיכה ברחנא: צריך להבין, בישראל כל שנה מאובחנים עשרים וארבעה אלף אנשים חולי סרטן.

מיכה ברחנא: עשרים וארבעה אלף בשנה.

מיכה ברחנא: תאונות דרכים, שהכנסת עוסקת בהם הרבה, זה חמש מאות.

מיכה ברחנא: עשרים וארבעה אלף אנשים.

מיכה ברחנא: זאת אומרת שההיגיון אומר שאותם עשרים וארבעה אלף איש נמצאים איפה שהוא בישראל.

מיכה ברחנא: זאת אומרת שזו התחלואה הטבעית, בלי אנטנות, בלי רמת חובב ובלי שום דבר.

מיכה ברחנא: זאת אומרת שההיגיון אומר שבתל אביב,

עמרי שרון: אני קצת מוצא את זה מדהים שדווקא אתה במשרד הבריאות ואתה ממשרד איכות הסביבה מסבירים לנו למה זה טוב לשבת על האנטנה.

עמרי שרון: זה מה שאני קצת מתפעל.

חיים אורון: אתם דוחפים את הדיון לפינה שלא רצינו בה, כי הולך להיות דיון על מצב הקרינה בכל הארץ.

חיים אורון: השאלה המהותית היא בכל זאת, אם מותר לי להגיד, הטענה שיש עליה סימוכין לפחות של פרופ' ריכטר ושל אנשי נען מהממצאים שלהם שיש פה מקרה פרטי.

חיים אורון: והטענה שלך שזה בתוך הממוצע, זו לכאורה תשובה.

חיים אורון: יש ויכוח על הנתונים.

גאלב מג'אדלה: אנחנו סבורים שברגע שמתקיים הדיון הזה, קודם כל אני מברך אותך על היוזמה לקיים סדנה כזאת לחברי הכנסת, כנראה זה נושא שצריך לקיים עליו סדנא.

גאלב מג'אדלה: אבל ברגע שאנחנו יזמנו את הדיון הזה, ואתם ידעתם עליו, המשרד לאיכות הסביבה, משרד הבריאות, משרד הבטחון, אני מניח שהיום באתם עם פתרון.

גאלב מג'אדלה: אנחנו לא יזמנו דיון אקדמי.

גאלב מג'אדלה: אנחנו רוצים היום לשמוע מכם, תיכף ניתן לאנשי נען ואחר כך משרד הבטחון, אנחנו רוצים לשמוע מכם היום פתרון, מה אתם מתכוונים לומר, אני לא מתכוון להיכנס לדיון מקצועי ולא לתפיסות עולם כרגע ולא לסטטיסטיקות, ולא להיות מומחה לנושא.

גאלב מג'אדלה: יש פה מספיק כאן בשולחן כנראה אנשים שמתחילים להתמחות בעניין.

גאלב מג'אדלה: אני רוצה לשמוע בשורה התחתונה תשובה לציבור בנען.

גאלב מג'אדלה: זה מה שאני מצפה מהממשלה, על כל שלוחותיה, איכות הסביבה, בריאות, משרד הבטחון.

אורית וייצמן: אני רוצה לתאר היבטים נוספים על מה שנאמר פה.

אורית וייצמן: אנחנו נמצאים, לצידנו על הגדר נמצאות שלושים ושתיים אנטנות.

אורית וייצמן: למרות שהיום אין אולי מחקר שמראה על קשר נסיבתי בין הקרינה הבלתי מייננת לתחלואה, עצם העובדה שעומדים בחצר שלנו שלושים ושתיים אנטנות, ויש תחלואה כזאת גבוהה בתוך המשק מעורר תחושות של חרדה, של חוסר בטחון.

אורית וייצמן: אנחנו מאז שהסיפור עלה לתקשורת נפגענו באופן כלכלי מובהק, הורים לא רוצים לשלוח את הילדים אלינו למערכות החינוך, מערכות כלכליות של קיט, אין פונים מבחוץ, נהפכנו להיות כאילו שטח סגור מצורע.

אורית וייצמן: אני חייבת להגיד גם פה בנוכחות המועצה, הזדמנות להגיד גם תודה על הרצון והעזרה והתמיכה בכל המהלך, אבל זה לא מספיק, חייבים שאנשים יבינו שאנחנו חיים בתוך מקום שהוא מעורר פחד, אנשים לא רוצים להיות בו.

אורית וייצמן: עומד להיפתח בית ספר חדש, הורים לא מוכנים לשלוח את הילדים, ואנחנו היום בסוף חודש יולי, ילדינו לא יודעים היכן הם ילכו ללמוד באחד בספטמבר.

אורית וייצמן: תראו לי עוד ילד שעולה לכיתה א' שלא יודע מי תהיה המורה ואיפה הוא ילמד, וצריך להיערך לנושא.

אורית וייצמן: אני קוראת מפה לפורום הנכבד הזה לפעול ולעשות מהר ככל שניתן.

זהר גבע: אני רציתי להגיד למשרד איכות הסביבה שטוענים שהכל בסדר, ולמעשה אותו משרד מצד שני בא לנען וכבר שנה וחצי לא מאשר לנו את תכנית הבינוי בטענה שהם לא יודעים מה רמת העוצמה שמשודרת מהאנטנות, הצבא לא מעביר נתונים, ואנחנו בלי תכנית בינוי בנען כבר שנה וחצי.

זהר גבע: מעבר לכך שיש לי מכתב שחתום עליו ליאור אלוביץ', שאני מניחה שזה אתה, והמכתב הזה אומר שהם ביצעו מדידות אצלנו בנען, ובתאום עם הצבא והעוצמות ששודרו מהאנטנות היו רבע מסך העוצמה שהאנטנות מסוגלות להוציא.

זהר גבע: והמסמך שליאור חתום עליו אומר שכשהעוצמות הם ברבע מההספק אז נכון, זה בתקן, אבל אם האנטנות או המשדרים למעשה, שזה מה שקובע, ישדרו בעוצמה מלאה, יש פה חריגה מהתקן.

זהר גבע: ככה שלמעשה כשבאים ואומרים שהכל בסדר, הוא לא בסדר.

זהר גבע: וגם משרד הבטחון שאומר שהוא מוריד שמונה אנטנות, כמו שאנחנו מניחים יש שם לפחות שש אנטנות שאין בהם משדרים והם לא פעילות ואלה אנטנות שיוסרו.

זהר גבע: אבל יש כאן גם אבל, והאבל הוא שבתמורה להורדת שמונה אנטנות יוצבו שם עוד שתי אנטנות, עם משדרים שאנחנו לא יודעים מה העוצמה שלהם ומה הסיכון שזה מהווה לגבינו.

דובר: אני תושב רמות מאיר, שזה סמוך לנען, והקשר שלי הוא שהילדים שלי לומדים במוסדות החינוך בנען ואמורים ללמוד בבית הספר החדש שקם שם.

דובר: יש כמוני עוד הורים לכמה מאות ילדים שאמורים ללמוד בבית הספר החדש הזה.

דובר: הילדים אמורים להתיישב כשמעליהם, באופק שלהם, עומד יער של אנטנות.

דובר: זה בית ספר איזורי, בית ספר שאנחנו מאוד שמחים על ההקמה שלו אבל היום אנחנו מאוד חרדים לשלוח לשם את הילדים בגלל הבעיה של הקרינה.

דובר: הבעיה של החרדה פה זה לא פסיכולוגיה, ועם כל הכבוד לרעיון שמישהו יבוא ויסביר לתושבים כמה אין שם בעיה, אני את הרעיון הזה אני לא חושב שהוא נכון.

דובר: אני חושב שהרעיון הנכון הוא להסיר את הבעיה ולא להסביר לנו כמה אין שם בעיה.

דובר: ההסברים מאוד לא משכנעים וההסברים של משרד הבטחון גם לא משכנעים.

צבי קרמן: קודם כל בוקר טוב לכולם.

צבי קרמן: כמו שאמרנו הבעיה הזאת התחילה בסביבות מרץ, מה שמשרד הבטחון בכל אופן הלך ועשה בשיתוף המועצה העביר תקציב לצורך הצבת ארבעה נטרים באיזור על מנת לנסות להרגיע את התושבים מבחינת רמות הקרינה.

צבי קרמן: אנחנו יודעים לעמוד בתקנים.

צבי קרמן: קשה לנו להתמודד עם תחושות בטן כאלה ואחרות, ואמירות עתידיות על מה יכול לקרות או מה לא יכול לקרות.

צבי קרמן: אנחנו מחוייבים בעצם לרמות קרינה כפי שמוכתבות על ידי המשרד לאיכות הסביבה, שאמור לקבוע את התקנים במדינת ישראל, ואנחנו חלק מהמדינה הזאת.

צבי קרמן: מה שאנחנו יודעים בכל אופן, משני הדו"חות הראשונים, זה שאין כרגע בעיה של קרינה באיזור.

צבי קרמן: הקרינה הנמצאת היא הרבה יותר נמוכה מאותם ספים שהוגדרו על ידי המשרד לאיכות הסביבה, ועומדים בהם.

צבי קרמן: מה שאנחנו כן יכולים להגיד בנוסף זה שאותה אנטנה של גל"צ שמשדרת ב-AM עוצמת השידור שלה הופחתה בחמישים אחוז כפי שהובטח.

צבי קרמן: הבנו גם שזה עיקר מקור הקרינה באיזור.

צבי קרמן: כולם דיברו פה על אנטנות שיפורקו, ואכן בתוך חודשיים אמורות לרדת שבע אנטנות, שהם עשרים וחמישה אחוז, אני לא יודע להגיד מה מספר המשדרים ומה מספר האנטנות.

צבי קרמן: בתוך חודשיים יפורקו שבע אנטנות.

צבי קרמן: אני מודה, אין לי מושג כרגע מה מספר המשדרים בתוך האתר ומה מספר האנטנות.

גאלב מג'אדלה: מי החליט על מספר האנטנות?

צבי קרמן: זו החלטה שקיבל מנכ"ל משרד הבטחון.

צבי קרמן: אני לא יודע להגיד שהיא על בסיס מקצועי.

צבי קרמן: אני יודע שזו החלטה להקטין את מספר האנטנות באתר בעשרים וחמשה אחוז.

צבי קרמן: לכן משרד הבטחון, שר הבטחון, המנכ"ל, הנחו את הצבא לעשות תכנית רב שנתית לפינוי אתרי אנטנות, לאו דווקא האתר הזה, גם את האתר הזה, להוציא אותם,

גאלב מג'אדלה: מה זה רב שנתית אדוני?

צבי קרמן: רב שנתית זה אומר שלא יוכלו לבצע את זה בתוך חודשיים.

גאלב מג'אדלה: מה זה אדוני רב שנתית, יש לוח זמנים מוגדר?

צבי קרמן: אין לוח זמנים מוגדר, עוד אין תכנית.

גאלב מג'אדלה: מר קרמן, אנחנו מדברים בחיי אדם, אנחנו לא מדברים בתקציב, באיזה שהוא פרוייקט, באיזה שהוא פיתוח, אנחנו מדברים בחיי אדם.

גאלב מג'אדלה: חיי אדם בשפה של רב שנתי, אנחנו מצפים ממך ללוח זמנים.

גאלב מג'אדלה: אנחנו רוצים לומר לאנשים כאן דברים ברורים.

גאלב מג'אדלה: אנחנו לא יכולים לדבר אתם בכותרות, לא יכולים לדבר אתם במונחים.

גאלב מג'אדלה: הציבור הזה חייב לחזור הביתה ולהביא בשורה לאנשי נען והסביבה מה אנחנו מחר בבוקר עושים בשבילם ולמענם.

גאלב מג'אדלה: זה הבריאות שלהם.

גאלב מג'אדלה: ואני בטוח שאתה בתחושה שלהם כנציג ציבור, כמו כל אחד מאתנו.

צבי קרמן: הבשורה שלי היא לא למחר בבוקר.

צבי קרמן: תכנית רב שנתית אני לא יודע לתחום אותה היום בשנים, היא כן תלויית תקציב והמטרה שלה היא כן לקחת ולהוציא את מתקני השידור מתוך ריכוזי אוכלוסייה.

חיים אורון: זה הסיכום של הישיבה אצל המנכ"ל ב – 19.6?

צבי קרמן: כן.

רמי רוזן: אני רוצה להוסיף משהו, אני תושב מושב סתריה הסמוך לנען.

רמי רוזן: רק דבר אחד, אנחנו נכנסים פה למלחמת כפתורים, מורידים לחמישים אחוז, אנחנו לא יודעים מתי זה יהיה שבעים אחוז.

רמי רוזן: זאת הבעיה העיקרית שלנו עם כל ההצהרות למיניהם.

יוסי הרשקוביץ: אני עובד במועצה האיזורית גזר ואני גם גר במושב סתריה מזה חמישים שנה.

יוסי הרשקוביץ: ממה ששמענו פה ושמענו בדיונים קודמים בכל מיני פורומים רואים שיש חילוקי דעות בין אנשי המקצוע.

יוסי הרשקוביץ: משרד הבריאות אומר צפוי ומשרד איכות הסביבה אומר דבר נוסף ופרופ' ריכטר אומר את שלו.

יוסי הרשקוביץ: דרך אגב לפרופ' ריכטר הועברו נתונים על תחלואה בסתריה של סרטן, לא רק בנען, והוא יוכל להתייחס לנתונים שהועברו.

יוסי הרשקוביץ: אבל מה שאני רוצה לומר, מכל החילוקי דעות הציבור מבולבל.

יוסי הרשקוביץ: אבל הוא מבולבל ברמה של חרדה ופאניקה.

יוסי הרשקוביץ: ואני רואה שחרדה ופאניקה יצטרכו במשרד הבריאות ומרפאות לטפל באנשים בכדורים ובהכל לא פחות מחולי הסרטן.

יוסי הרשקוביץ: ולזה יש להתייחס, ואני חושב ששר הבטחון, כשהוא היה במועצה ובפגישות שלו עם ראש המועצה, שר הבטחון עלה על הנושא הזה, והוא אומר חרדה של תושבים חשובה לי לא פחות מתחלואה במחלות אחרות ולכן אני אפעל לסלק.

יוסי הרשקוביץ: ולזה צריך להתייחס.

ליאור אלוביץ': אני רוצה לענות בשני משפטים לגבירתי, הטענה שלך בהחלט צודקת, לא סביר ולא הגיוני שקיבלת דחייה לתכנית בינוי בעקבות בעיית קרינה.

ליאור אלוביץ': הנושא הזה יטופל מייד לאחר הישיבה ועוד היום את תקבלי מכתב בנושא הזה.

ליאור אלוביץ': לגבי המכתב שאני כתבתי, לצערי חבל שהוא הובן לא נכון ,אני הסברתי שבעקבות המדידות כדי לדעת אם רמות הקרינה מייצגות את רמת הקרינה האמיתית בסביבה ביקשנו ממשרד הבטחון מידע על הספקי השידור במקום וסוגי המשדרים, מידע שלא קיבלנו.

ליאור אלוביץ': לאור העובדה שלא קיבלנו ואנחנו פועלים בשיתוף פעולה כדי שלאזרחים יהיה יותר טוב לחיות שם אז פשוט כתבנו מכתב, עם העתק למועצה האיזורית, למשרד הבטחון, והסברנו שאם תוך זמן סביר, נדמה לי זה היה חודש, לא נקבל תוצאות, נניח שההספק היה רבע מההספק במקום ונכפיל את תוצאות המדידה פי ארבע.

ליאור אלוביץ': זה מה שנרשם במכתב.

ליאור אלוביץ': וצר לי שהדברים שלי לא הובנו.

ליאור אלוביץ': אז זו היתה ההבהרה.

גאלב מג'אדלה: חברים, תראו, ככה זה לא יכול להיגמר.

גאלב מג'אדלה: היה כאן דיון, שמענו את כל הצדדים, המצב הזה לא יכול להימשך.

גאלב מג'אדלה: זה לא נתן לנו תשובה.

גאלב מג'אדלה: אני נגד זה שוועדת הפנים ואיכות הסביבה תמליץ המלצות ולא יצא מזה משהו, או כל אחד אחר כך ילך לדרכו.

גאלב מג'אדלה: אנחנו רוצים לתת תשובה כאן נקודתית ספציפית לציבור מסויים.

גאלב מג'אדלה: אדוני נציג משרד הבטחון אמר שאתם בתקופה, בתוך חודשיים יפורקו שבע אנטנות.

גאלב מג'אדלה: צעד מבורך.

גאלב מג'אדלה: השאלה מה זה יתבטא משמעותית בעניין ההשפעה על התושבים.

גאלב מג'אדלה: לכן אני מציע,

עמרי שרון: אדוני היושב ראש, אתה מבין שש מהאנטנות האלה הם ללא משדר.

עמרי שרון: האנטנה היא דבר אחד, הבעיה היא המשדר שיוצא דרך האנטנה.

עמרי שרון: אנטנה בלי משדר זה פרווה, זה כלום.

עמרי שרון: הבעיה היא הקורנים.

גאלב מג'אדלה: לכן אני מציע, אנחנו מתייחסים ברצינות לבריאות התושבים, ואני מניח שגם משרדי הממשלה.

גאלב מג'אדלה: אני מציע, כדי שזה לא יישאר דיון אקדמי ודו"חות וויכוח בין דו"ח זה לדו"ח זה, שנקים צוות שיהיו בו אנשים שיום יום חיים את זה, גם נציג משרד הבטחון, גם נציג משרד איכות הסביבה, גם נציג משרד הבריאות, גם ראש המועצה האיזורית וגם פרופ' ריכטר.

גאלב מג'אדלה: יגידו לנו תוך חודש ימים מה קרה עם השבע אנטנות האלה, איזו השפעה היתה להם.

גאלב מג'אדלה: תהיה בדיקה ומעקב מקצועית מתמדת.

גאלב מג'אדלה: תראו, אני הייתי ברמת חובב לפני כמה ימים.

גאלב מג'אדלה: יש שם קראוון שפועל במשך שלושה חודשים יום יום שעה שעה, משדר, בודק, כל דקה.

גאלב מג'אדלה: כל סטייה מייד עולים על זה.

גאלב מג'אדלה: אני אומר את זה בשיא הרצינות, אני מבקש שהצוות הזה תוך חודש ימים מהיום, חודש ימים בוועדת הפנים ואיכות הסביבה זה לא שלושים ושתיים יום, זה או שלושים או שלושים ואחד יום, יגידו לנו מה הבדיקה והמעקב שמתבצע.

גאלב מג'אדלה: הפעם פה חלק מהאנשים גמגמו.

גאלב מג'אדלה: הפעם נתנו לגמגומים להיות, אבל במעקב שבעוד חודש לא יהיו גמגומים.

גאלב מג'אדלה: אנחנו רוצים שיהיה מעקב בדיקה ומעקב מתמיד בחודש ימים הזה.

גאלב מג'אדלה: אנחנו רוצים שההשפעה של מה שאתם מורידים ומתכוונים להוריד תיראה ותיבדק מקצועית.

גאלב מג'אדלה: אנחנו רוצים אדוני ממך לוח זמנים מה מתכוון משרד הבטחון לעשות כדי להתמודד עם הבעיה בלוח זמנים סביר.

עמרי שרון: יש בעיה אדוני היושב ראש בסיכום הזה, כי זה לא לוקח בחשבון את הנושא של שנת הלימודים שצריכה להתחיל.

עמרי שרון: ואת הרישום לבתי הספר.

גאלב מג'אדלה: משרד החינוך נמצא כאן, גבירתי, אנחנו רוצים שתהיי שותפה כדי שניערך לשנת הלימודים בראשון לספטמבר.

עירית ליבנה: קודם כל אמרנו את זה תמיד, אם תהיה הנחיה לעשות איזה שהוא שינוי, דיברתי עם אגף הבינוי, אנחנו ניערך, למרות שבית הספר רק נחנך.

עירית ליבנה: מה שאנחנו צריכים כדי לעשות שינויים תהיה החלטה, ואנחנו נפעל לפיה.

עירית ליבנה: אנחנו בשגרה עובדים תחת הנחיות משרד איכות הסביבה.

גאלב מג'אדלה: הצוות הזה הוא מספיק מקיף, ממוקד, מקצועי, וענייני.

חיים אורון: אני מקבל את הסיכום שלך, אני רוצה להוסיף לו שלושה דברים.

חיים אורון: הדבר הראשון שהוא בתחום השאלה, מי יושב על הניטור, המועצה, אתם יודעים כל שעה מה מצב הקרינה?

שמעון בינון: בשלב זה אנחנו יודעים בדיעבד של שבוע, אנחנו תוך זמן קצר נדע און-ליין.

שמעון בינון: המדידה היא כל הזמן.

חיים אורון: הערה שניה, אני חושב שצריך בסיכום להיות שמשרד הבטחון יעביר מייד למשרד איכות הסביבה את כל הנתונים.

חיים אורון: זה די משונה שאתה אומר שעד היום אין לכם את הנתונים ממשרד הבטחון.

חיים אורון: אז בבקשה, אם צריך את הכנסת בשביל זה, אני מציע פשוט להוסיף את זה לסיכום שהוועדה מסכמת שמשרד הבטחון יעביר באופן מיידי את הנתונים המדוייקים ביותר.

חיים אורון: ודבר שלישי, שיכול להיות שמבחינה מסויימת הוא אולי הכי חשוב, היות ואתם הולכים לתכנית רב שנתית, ואפילו לא אמרו לנו כמה רב שנים הסיפור הזה יהיה, אני חושב שהוועד הצריכה לבקש או איך לקרוא לזה בעדינות, לבקש, שני דברים.

חיים אורון: האחד לדעת, ולא בהיגמר הדיונים על תקציב המדינה של 2006, שזה אומר בעצם באמצע שנה הבאה, זאת ההערכה שלי, אם אתם הולכים בכיוון הזה אז זה יהיה רק בשנה הבאה, מה היא התכנית הרב שנתית.

חיים אורון: שנית השאלה אם במסגרת הרב שנתית הזו, ואני לא בעד שאנחנו נקבע פה את סדרי העדיפויות, אבל יש לי תחושה, בעיקר בגלל סיבות החרדה, שהאתר בנען בתכנית רב שנתית יקבל עדיפות.

יפה שפירא: אני רוצה לפרוטוקול שיהיה כתוב שאני לפני שלושה חודשים הייתי בדיון בדיוק כזה, עם אותם האנשים, אני חושבת שזה היה בוועדת העבודה והבריאות, עם אותם המסקנות ואותם ההחלטות.

גאלב מג'אדלה: אנחנו עכשיו ניעזר בך כדי שהדברים יתקדמו טוב יותר בוועדת הפנים ואיכות הסביבה.

פטר וייס: משרד הבטחון תוך חודש יביא את ההתחייבות, לוח זמנים לפינוי האתר.

פטר וייס: חודש, חודשיים, שנה, אבל שיבוא עם לוח זמנים מחייב, ולא הצהרות.

גאלב מג'אדלה: תודה.

גאלב מג'אדלה: אנחנו נעביר את הסיכום לכל הגורמים שמנינו כאן.

גאלב מג'אדלה: אני רוצה להודות גם לג'ומס וגם לחברי הכנסת, גם לכל משרדי הממשלה שנטלו חלק.

גאלב מג'אדלה: אני מקווה ומאמין שכולנו לנגד עינינו יש טובת האזרח, וכך נפעל, בדרך הנכונה והראוייה.

גאלב מג'אדלה: אני רוצה ברשותכם לאשר הקמת ועדת משנה למעקב אחר הקמת טורבינות מופעלות בגז בחיפה, שתהיה מורכבת מיו"ר ועדת הפנים ואיכות הסביבה, מחבר הכנסת עמרם מצנע ומרומן.

גאלב מג'אדלה: תודה רבה לכולם, הישיבה נעולה.